答馬懷秀兄弟見訪
作者：宋無
朝代：宋

paragraphs: 移家連晚歲，屏跡值春寒。
舊業遺松逕，幽棲遠杏壇。
數椽容膝易，五斗折腰難。
有客來排闥，無人爲整冠。
諷詩稱鮑照，卧雪念袁安。
下里余誰和，高山爾自彈。
迎門屐齒折，扶病带圍寬。
乍喜交時彥，相尋到冷官。
鄰驚都騎盛，僕出草堂看。
光價連城璧，風流藝苑蘭。
老嗟傾蓋晚，貧覺布衣單。
午竈添茶具，烟蓑罷釣竿。
傳呼聞杜曲，榮耀滿江干。
文雅多歆艷，殷勤少接歡。
長鯨鈎上掣，巨闕匣中蟠。
筆力千鈞弩，襟懷百丈瀾。
籍通金馬選，詔待紫泥乾。
樂毅曾强趙，夷吾遂霸桓。
貴應聯萬石，功定服三韓。
留取刊彝鼎，勳名未汝闌。